CELEX: 32015R1982
Language: sk
Date: 2015-11-04 00:00:00
Title: Vykonávacie nariadenie Komisie (EÚ) 2015/1982 zo 4. novembra 2015, ktorým sa schvaľuje hexaflumurón ako existujúca účinná látka na použitie v biocídnych výrobkoch typu 18 (Text s významom pre EHP)

5.11.2015   
            
            
               SK
            
            
               Úradný vestník Európskej únie
            
            
               L 289/13
            
         VYKONÁVACIE NARIADENIE KOMISIE (EÚ) 2015/1982
   zo 4. novembra 2015,
   ktorým sa schvaľuje hexaflumurón ako existujúca účinná látka na použitie v biocídnych výrobkoch typu 18
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 tretí pododsek,
   keďže:
   
               (1)
            
            
               Delegovaným nariadením Komisie (EÚ) č. 1062/2014 (2) sa stanovuje zoznam existujúcich účinných látok, ktoré sa majú posúdiť z hľadiska ich prípadného schválenia na používanie v biocídnych výrobkoch. Tento zoznam obsahuje aj hexaflumurón.
            
         
               (2)
            
            
               Hexaflumurón sa v súlade s článkom 16 ods. 2 smernice Európskeho parlamentu a Rady 98/8/ES (3) hodnotil z hľadiska použitia vo výrobkoch typu 18 (insekticídy, akaricídy a produkty na kontrolu iných článkonožcov) vymedzených v prílohe V k uvedenej smernici, ktoré zodpovedajú výrobkom typu 18 vymedzeným v prílohe V k nariadeniu (EÚ) č. 528/2012.
            
         
               (3)
            
            
               Ako hodnotiaci príslušný orgán bolo určené Portugalsko, ktoré v súlade s článkom 14 ods. 4 a 6 nariadenia Komisie (ES) č. 1451/2007 (4) predložilo 11. júla 2011 Komisii hodnotiacu správu spolu so svojimi odporúčaniami.
            
         
               (4)
            
            
               V súlade s článkom 7 ods. 1 písm. b) delegovaného nariadenia (EÚ) č. 1062/2014 Výbor pre biocídne výrobky s prihliadnutím na závery hodnotiaceho príslušného orgánu 3. decembra 2014 sformuloval stanovisko Európskej chemickej agentúry.
            
         
               (5)
            
            
               Na základe daného stanoviska možno vychádzať z toho, že biocídne výrobky, ktoré sa používajú vo výrobkoch typu 18 a obsahujú hexaflumurón, vyhovujú požiadavkám článku 5 smernice 98/8/ES, pokiaľ sú splnené určité podmienky súvisiace s jeho použitím.
            
         
               (6)
            
            
               Preto je vhodné schváliť hexaflumurón na používanie v biocídnych výrobkoch typu 18 s výhradou splnenia určitých špecifikácií a podmienok.
            
         
               (7)
            
            
               Z uvedeného stanoviska vyplýva, že vlastnosti hexaflumurónu ho podľa kritérií stanovených v prílohe XIII k nariadeniu Európskeho parlamentu a Rady (ES) č. 1907/2006 (5) radia medzi veľmi perzistentné (vP), veľmi bioakumulatívne (vB) a toxické (T) látky.
            
         
               (8)
            
            
               Keďže podľa článku 90 ods. 2 nariadenia (EÚ) č. 528/2012 by látky, v prípade ktorých sa hodnotenie vykonané členskými štátmi ukončilo do 1. septembra 2013, mali byť schválené v súlade so smernicou 98/8/ES, obdobie schválenia by preto malo byť päť rokov v súlade s praxou zavedenou podľa uvedenej smernice.
            
         
               (9)
            
            
               Na účely článku 23 nariadenia (EÚ) č. 528/2012 však hexaflumurón spĺňa podmienky článku 10 ods. 1 písm. a) a d) uvedeného nariadenia, a preto by sa mal považovať za látku, ktorá sa má nahradiť.
            
         
               (10)
            
            
               Podľa bodu 10 prílohy VI k nariadeniu (EÚ) č. 528/2012 by okrem toho príslušné orgány mali takisto zhodnotiť, či možno podmienky článku 5 ods. 2 splniť, aby sa rozhodlo, či biocídny výrobok obsahujúci hexaflumurón možno povoliť.
            
         
               (11)
            
            
               Keďže hexaflumurón spĺňa kritériá na to, aby bol klasifikovaný ako veľmi perzistentný (vP), veľmi bioakumulatívny (vB) a toxický (T) v súlade s kritériami stanovenými v prílohe XIII k nariadeniu (ES) č. 1907/2006, ošetrené výrobky, ktoré boli ošetrené hexaflumurónom alebo ho obsahujú, by mali byť pri uvedení na trh náležite označené.
            
         
               (12)
            
            
               Schváleniu účinnej látky by malo predchádzať primerané obdobie, aby zainteresované strany mohli prijať prípravné opatrenia potrebné na splnenie nových požiadaviek.
            
         
               (13)
            
            
               Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,
            
         PRIJALA TOTO NARIADENIE:
   Článok 1
   Hexaflumurón sa schvaľuje ako účinná látka na použitie v biocídnych výrobkoch typu 18, pričom platia špecifikácie a podmienky uvedené v prílohe.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. novembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 167, 27.6.2012, s. 1.
   
      (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).
   
      (3)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
   
      (4)  Nariadenie Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (Ú. v. EÚ L 325, 11.12.2007, s. 3).
   
      (5)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).
   
      PRÍLOHA
      
                  Bežný názov
               
               
                  Názov IUPAC
                  Identifikačné čísla
               
               
                  Minimálny stupeň čistoty účinnej látky (1)
                  
               
               
                  Dátum schválenia
               
               
                  Dátum skončenia platnosti schválenia
               
               
                  Typ výrobku
               
               
                  Osobitné podmienky
               
            
                  Hexaflumurón
               
               
                  Názov IUPAC:
                  1-[3,5-dichlór-4-(1,1,2,2-tetrafluóretoxy)fenyl]-3-(2,6-difluórbenzoyl)močovina
                  EC č. 401-400-1
                  CAS č. 86479-06-3
               
               
                  984 g/kg
               
               
                  1. apríl 2017
               
               
                  31. marec 2022
               
               
                  18
               
               
                  Hexaflumurón sa v súlade s článkom 10 ods. 1 písm. a) a d) nariadenia (EÚ) č. 528/2012 považuje za látku, ktorá sa má nahradiť.
                  V rámci hodnotenia výrobku sa osobitná pozornosť musí venovať expozíciám, rizikám a účinnosti v súvislosti s každým použitím, na ktoré sa vzťahuje žiadosť o autorizáciu, no ktoré nie je predmetom hodnotenia rizika na úrovni Únie spojeného s účinnou látkou. Podľa bodu 10 prílohy VI k nariadeniu (EÚ) č. 528/2012 hodnotenie výrobku okrem toho zahŕňa aj zhodnotenie, či možno splniť podmienky stanovené v článku 5 ods. 2 nariadenia (EÚ) č. 528/2012.
                  Biocídnym výrobkom sa autorizácie udeľujú v prípade splnenia týchto podmienok:
                  
                              1.
                           
                           
                              Používanie výrobkov sa môže v členských štátoch povoliť, keď je splnená aspoň jedna z podmienok stanovených v článku 5 ods. 2 nariadenia (EÚ) č. 528/2012.
                           
                        
                              2.
                           
                           
                              Pre profesionálnych používateľov sa musia zaviesť bezpečné prevádzkové postupy a primerané organizačné opatrenia. Ak nie je možné znížiť expozíciu na prijateľnú úroveň iným spôsobom, výrobky sa musia používať s vhodnými osobnými ochrannými prostriedkami.
                           
                        
                              3.
                           
                           
                              Keďže hexaflumurón sa považuje za veľmi perzistentný, veľmi bioakumulatívny a toxický, expozícia necieľových zvierat a životného prostredia by sa mala minimalizovať tým, že sa zvážia a uplatnia všetky vhodné opatrenia na zmiernenie rizika. Tieto opatrenia zahŕňajú obmedzenie len na profesionálne použitie a povinnosť používať uzavreté stanovištia s návnadou.
                           
                        Ošetrené výrobky sa môžu uvádzať na trh v prípade splnenia tejto podmienky:
                  Osoba zodpovedná za uvedenie na trh ošetreného výrobku, ktorý bol ošetrený hexaflumurónom alebo ho obsahuje, zabezpečuje, aby označenie tohto ošetreného výrobku obsahovalo informácie uvedené v článku 58 ods. 3 druhom pododseku nariadenia (EÚ) č. 528/2012.
               
            
         (1)  Čistota uvedená v tomto stĺpci predstavuje minimálny stupeň čistoty účinnej látky použitej na hodnotenie podľa článku 16 ods. 2 smernice 98/8/ES. Účinná látka vo výrobku uvádzanom na trh sa môže vyznačovať rovnakou alebo inou čistotou, ak bola preukázaná jej technická rovnocennosť s hodnotenou účinnou látkou.